CELEX: 62013CN0479
Language: sk
Date: 2013-09-06 00:00:00
Title: Vec C-479/13: Žaloba podaná 6. septembra 2013 — Európska komisia/Francúzska republika

23.11.2013   
            
            
               SK
            
            
               Úradný vestník Európskej únie
            
            
               C 344/46
            
         Žaloba podaná 6. septembra 2013 — Európska komisia/Francúzska republika
   (Vec C-479/13)
   2013/C 344/80
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: F. Dintilhac a C. Soulay, splnomocnení zástupcovia)
   
      Žalovaná: Francúzska republika
   
      Návrhy žalobkyne
   
   
               —
            
            
               určiť, že uplatnením zníženej sadzby DPH na digitálne (alebo elektronické) knihy, Francúzska republika porušila povinnosti, ktoré jej vyplývajú z článkov 96 a 98 smernice o DPH (1) v spojení s prílohami II a III tejto smernice a jej vykonávacieho nariadenia (2),
            
         
               —
            
            
               zaviazať Francúzsku republiku na náhradu trov konania.
            
         
      Žalobné dôvody a hlavné tvrdenia
   
   Komisia uvádza jedinú výhradu na podporu svojej žaloby založenú na nedodržaní smernice o DPH vo vnútroštátnej právnej úprave, ktorá stanovuje zníženú sadzbu DPH na elektronické knihy 7 % od 1. januára 2012 a následne 5,5% od 1. januára 2013.
   Komisia uvádza, že podľa článku 98 ods. 2 prvého pododseku smernice o DPH možno zníženú sadzbu DPH uložiť len na dodávky tovarov alebo poskytovanie služieb uvedených v prílohe III tejto smernice. Kategória 6 prílohy III smernice o DPH pritom neuvádza, že dodávky digitálnych kníh môžu byť predmetom zníženej sadzby DPH. Komisia z toho odvodila, že dodávky elektronických kníh tak musia podliehať riadnej sadzbe DPH v súlade s článkom 96 smernice o DPH. Podľa Komisie to potvrdzuje aj článok 98 ods. 2 druhý pododsek, ktorý výslovne vylučuje výhodu zníženej sadzby DPH v prípade služieb poskytovaných elektronicky. Na podporu svojej žaloby Komisia napokon uvádza, že Výbor pre DPH 9. februára 2011 jednomyseľne prijal usmernenia, podľa ktorých sa znížená sadzba DPH neuplatňuje na dodávky digitálnych kníh.
   
      (1)  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, s. 1).
   
      (2)  Vykonávacie nariadenie Rady (EÚ) č. 282/2011 z 15. marca 2011, ktorým sa ustanovujú vykonávacie opatrenia smernice 2006/112/ES o spoločnom systéme dane z pridanej hodnoty (Ú. v. EÚ L 77, s. 1).